समोसा की पेपर प्लेट और सैंडविच-बर्गर के डिब्बों में खतरनाक केमिकल, दिल-दिमाग पर बुरा असर
प्लास्टिक, थर्माकोल या किसी भी फूड पैकेजिंग के लिए इस्तेमाल होने वाली प्लेट, बाउल या बॉक्स में परोसा जाने वाला खाना सेहत के लिए खतरनाक है। जब इनमें गर्म खाना डाला जाता है तो इस पैकेजिंग से कई तरह के खतरनाक केमिकल निकलने लगते हैं जो खाने के साथ मिक्स हो जाते हैं।
नूडल्स हों या पिज्जा-बर्गर, छोले-कुल्चे हों या गोल गप्पे...बाहर का खाना हर किसी को भाता है। गर्मियों का मौसम है तो जूस पीने का भी मन करता है। यूं तो आप भले ही दुकान की सफाई देखकर खाना खाते हों लेकिन क्या सफाई सेहत की गारंटी देती है?
सड़क किनारे सजे ठेले, मार्केट में खाने के आउटलेट और मॉल के फूड कोर्ट में जो खाना परोसा जाता है, भले ही वह सफाई से बनता हो, लेकिन जिन प्लेट्स, बॉक्स, गिलास या दोने में वह परोसा जाता है, उस पर प्लास्टिक चढ़ा रहता है। यही नहीं, इनमें कई केमिकल भी होते हैं।
भले ही आपको खाना नुकसान न करे लेकिन उसकी पैकेजिंग जरूर बीमार कर सकती है।
गर्म खाना परोसते ही केमिकल निकलते हैं
दिल्ली स्थित इंद्रप्रस्थ अपोलो हॉस्पिटल में इंटरनल मेडिसिन विभाग में सीनियर कंसल्टेंट डॉ. तरुण साहनी कहते हैं कि प्लास्टिक, थर्माकोल या किसी भी फूड पैकेजिंग के लिए इस्तेमाल होने वाली प्लेट, बोल या बॉक्स में परोसा जाने वाला खाना सेहत के लिए खतरनाक है।
जब इनमें गर्म खाना डाला जाता है तो इस पैकेजिंग से कई तरह के खतरनाक केमिकल निकलने लगते हैं जो खाने के साथ मिक्स हो जाते हैं।
जब इन्हें खाया जाता है तो ये केमिकल हमारे शरीर में प्रवेश कर जाते हैं। इससे कई तरह की बीमारियों को न्योता मिलता है।
चटनी, मसाला डालते ही नुकसान
डॉ. तरुण साहनी कहते हैं कि हमारे भारतीय खाने में तेल मसालों का बहुत इस्तेमाल होता है। गोलगप्पों का पानी, मोमोज की चटनी, पुदीने या धनिए की चटनी, शिकंजी, फ्रूट जूस, लस्सी समेत हर चीज एसिडिक होती है।
जब एसिडिक फूड प्लास्टिक या थर्माकोल के संपर्क में आता है तब भी इसमें से जानलेवा केमिकल रिलीज होते हैं।
बाजार में बिक रही अधिकतर चीजें एसिडिक और गर्म ही होती हैं।
प्लास्टिक की फिल्म चढ़ी प्लेट्स दिमाग की दुश्मन
प्लास्टिक की फिल्म चढ़ी प्लेट्स, दोने और ग्लास में फथालेट्स एंड बिसफेनॉल ए (BPA) नाम का केमिकल इस्तेमाल होता है।
यह इंडस्ट्रियल केमिकल होता है जो परफ्यूम और स्किन केयर प्रोडक्ट्स में भी डाला जाता है। यह दिमाग के विकास का भी दुश्मन है।
सैंडविच, बर्गर, पिज्जा के डिब्बों में खतरनाक केमिकल
बर्गर का रैपर हो, फ्रेंच फ्राइज का पेपर बैग, सलाद का बोल हो या पिज्जा का बॉक्स, हर किसी में पीएफएएस होता है।
माइक्रोवेव पॉपकॉर्न बैग में इसका इस्तेमाल होता है। पीएफएएस का मतलब है- पर एंड पॉलीफ्लूरोकाइल। यह एक केमिकल है जिसे इंसान ने बनाया है। यह दाग रहित और वाटर प्रूफ होता है जो लंबे समय तक टिकता है। इस केमिकल को बनाने की शुरुआत चीन ने 1980 में की थी।
यह कभी नष्ट नहीं होता। पीएफएएस मुंह और त्वचा के जरिए शरीर में प्रवेश करता है।
साल 2015 में सेंटर फॉर डिजीज कंट्रोल एंड प्रिवेंशन ने अपनी स्टडी में 97% अमेरिका के लोगों के खून में इस केमिकल को पाया था।
जूस-चाय के गिलास पर चढ़ती वैक्स
जिस पेपर जैसे दिखने वाले गिलास में आप बाजार से चाय, जूस या कॉफी पीते हैं, वह पॉलिप्रोपिलीन और बीपीए नाम के केमिकल से बनते हैं।
इन पर वैक्स का स्प्रे किया जाता है। साथ ही पॉलिथीन और पैराफिन डाला जाता है ताकि कप लंबे समय चलें। लेकिन जैसे ही इसमें गर्म चाय या एसिडिक कोल्ड ड्रिंक या जूस डाले जाते हैं तो ये सभी केमिकल लिक्विड के साथ मिल जाते हैं। जिससे अपच की दिक्कत होती है।
आगे बढ़ने से पहले पोल के जरिए बताएं अपनी राय:
पेट में जाता है माइक्रोप्लास्टिक
जब कोई इंसान बाजार में बिक रही चीजों को खाता है तो खाने के साथ-साथ उनके शरीर में माइक्रोप्लास्टिक भी प्रवेश करता है।
माइक्रोप्लास्टिक प्लास्टिक के छोटे कण होते हैं जिनका साइज 5 मिलीमीटर से कम होता है। इसका आकार तिल जैसा होता है। खाने में यह दिखते भी नहीं है। यहीं से इंसान की सेहत बिगड़ने लगती है।
एनवायरन्मेंटल साइंस एंड टेक्नोलॉजी की स्टडी के अनुसार इंसान हर साल 39000 से 52000 माइक्रोप्लास्टिक पार्टिकल निगल लेता है।
महिलाओं की प्रजनन क्षमता पर सीधा असर
फ्थेलेट्स नाम का केमिकल शरीर में जाते ही सबसे पहले हॉर्मोन्स पर असर करता है। कई अध्ययनों में यह साफ हो चुका है कि यह केमिकल महिलाओं की प्रजनन क्षमता पर बुरा प्रभाव डालता है जिससे उन्हें मां बनने में दिक्कत होती है।
इस केमिकल के प्रभाव से कई महिलाओं को पॉलीसिस्टिक ओवरी सिन्ड्रोम यानी पीसीओएस से गुजरना पड़ता है। इसमें एंड्रोजन नाम का हॉर्मोन अत्यधिक बनने लगता है और पीरियड्स अनियमित होने लगते हैं। इससे ओवरी की एग रिलीज करने की क्षमता पर असर पड़ता है। यूनिवर्सिटी ऑफ कैलिफोर्निया के शोध ने जानवरों पर इस केमिकल की स्टडी की।
आंतों का काम बिगड़ता है
गट हेल्थ यानी आंतों की सेहत बहुत जरूरी है। पेट से ही बीमारियों का जन्म होता है। जो भी हम खाते हैं, वह आंतों में ही जाता है।
जब इस तरह के खतरनाक केमिकल खाने के साथ शरीर में प्रवेश करते हैं तो गट माइक्रोबायोटा यानी आंतों में रहने वाले बैक्टीरिया में बदलाव होने लगता है। अच्छे बैक्टीरिया पर बुरे बैक्टीरिया हावी हो जाते हैं जिससे अपच, ब्लोटिंग, पेट में दर्द, उल्टी जैसी दिक्कतें शुरू हो जाती हैं।
फ्थेलेट्स से हार्ट अटैक का खतरा
अमेरिका के नेशनल हेल्थ न्यूट्रिशन एग्जामिनेशन सर्वे ने एक स्टडी की। इसमें पाया गया कि फ्थेलेट्स की अधिक मात्रा से पुरुषों में हार्ट अटैक की संभावना बढ़ जाती है।
अमेरिका में 55 से 64 साल की उम्र के पुरुषों में इसका स्तर ज्यादा मिला। यही नहीं पुरुषों में टेस्टोस्टेरोन नाम के हॉर्मोन भी कम मात्रा में मिले।
प्लास्टिक को छोड़ अपनाएं इकोफ्रेंडली दोने
फूड पैकेजिंग में भले ही प्लास्टिक और खतरनाक केमिकल्स का उपयोग हो रहा है, लेकिन बाहर के खाने को व्यक्ति खुद ही कंट्रोल कर सकता है।
डॉ.तरुण कहते हैं कि अगर कोई इंसान साल में एक बार बाहर का खाना खाएं तो कोई दिक्कत नहीं है लेकिन हर रोज बाहर खाना बीमारी को दावत देने जैसा है।
प्लास्टिक की फिल्म चढ़ी प्लेट्स, दोने, थर्माकॉल और बॉक्स से बेहतर है कि बैंबू और केले के पत्तों से दोने या पत्तल इस्तेमाल की जाएं। स्टील और सेरेमिक के बर्तनों में भी खाना परोसा जा सकता है।